એક દિવસ આ બાળકો ગોદાવરી નદીના તટ પર બેઠાં હતાં ત્યારે ગામના તોફાની યુવકોએ તેમની મશ્કરી કરવાના હેતુથી ત્યાં ઊભેલા એક પાડા તરફ નિર્દેશ કરીને ‘તેનું નામ પણ જ્ઞાનેશ્વર જ છે.’ એવું ઉપહાસમાં કહ્યું અને પૂછ્યુંથ કે તમારાં બંનેનાં નામ સરખાં જ છે તો શું તમે બંને સરખાં જ છો ? જ્ઞાનેશ્વરે જવાબ આપ્યો કે શરીરથી ભલે અમે જુદા છીએ છતાં બંનેનું આત્મરૂપ સરખું છે. તોફાનીઓએ જ્ઞાનેશ્વરને કહ્યું કે લોકો કહે છે તે મુજબ જો તમે ખરેખર બાલયોગી હો તો પાડાના મુખે વેદપઠન કરાવો. આ સાંભળીને જ્ઞાનેશ્વરે પાડા પાસે જઈ તેના મસ્તક પર હાથ ફેરવ્યો અને જોતજોતામાં પાડાના મુખમાંથી ઋગ્વેદ, યજુર્વેદ અને સામવેદની ઋચાઓનું પઠન થવા લાગ્યું ! આ ચમત્કારથી તોફાનીઓએ શરમથી માથાં ઝુકાવ્યાં અને પશ્ચાત્તાપ કર્યો.